കേരളത്തില് നിന്നും കൂടുതല് യുവതികള് ഭീകര പ്രവര്ത്തനങ്ങളിലേക്ക് ഞെട്ടിക്കുന്ന റിപ്പോര്ട്ട് പുറത്ത് ന്യൂഡല്ഹി: വനിതാ ഭീകരവാദികളുടെ കാര്യത്തില് കേരളം ഒന്നാമത്. ഉന്നത വിദ്യാഭ്യാസമുള്ള നിരവധി പെണ്കുട്ടികള് ഐ എസ് ഉള്പ്പെടെയുള്ള ഭീകരവാദ സംഘടനകളുടെ ചാവേറുകളായി കേരളത്തില് പ്രവര്ത്തിക്കുന്നുവെന്നാണ് റിപ്പോര്ട്ട്. ഐ.എസുമായി ബന്ധമുള്ള രണ്ട് യുവതികളെ കണ്ണൂരില് നിന്ന് കഴിഞ്ഞ ദിവസം ദേശീയ അന്വേഷണ ഏജന്സി പിടികൂടിയിരുന്നു. ഷിഫാ ഹാരിസ്, മിഷ്ഹ സിദ്ദിഖ് എന്നീ യുവതികളെയാണ് എന്ഐഎ അറസ്റ്റ് ചെയ്തത്. ഇവര്ക്ക് ഐസിസുമായി വളരെ അടുത്ത ബന്ധമുണ്ടെന്നും ഇതിന് വ്യക്തമായ തെളിവുകള് ലഭിച്ചിട്ടുണ്ടെന്നും എന്ഐഎ അറിയിച്ചിരുന്നു. ഏഴ് പേരടങ്ങുന്ന മലയാളി പെണ് സംഘം ഭീകര പ്രവര്ത്തനങ്ങള്ക്കായി കശ്മീരില് പോകാന് പദ്ധതി ഇട്ടിരുന്നതായും എന്ഐഎ കോടതിയില് വ്യക്തമാക്കി. യുവതികള് ഐസിസില് ചേരാന് പദ്ധതിയിട്ടിരുന്നതായാണ് ദേശീയ അന്വേഷണ ഏജന്സി അറിയിക്കുന്നത്. ഡല്ഹിയില് നിന്നെത്തിയ എന്.ഐ.എ സംഘം വളരെ രഹസ്യമായാണ് ഷിഫാ ഹാരിസിനെയും മിഷ്ഹ സിദ്ദിഖിനെയും അറസ്റ്റ് ചെയ്തത്. കഴിഞ്ഞ മാര്ച്ച് മാസം 15 ന് കണ്ണൂര്, ബംഗളൂരു, ഡല്ഹി എന്നിവിടങ്ങളിലായി 10 കേന്ദ്രങ്ങളില് എന് ഐ എ റെയ്ഡ് നടത്തിയിരുന്നു. ഇന്സ്റ്റഗ്രാം, ടെലിഗ്രാം തുടങ്ങിയ സാമൂഹ്യ മാദ്ധ്യമങ്ങള് വഴി നൂറോളം യുവതികളാണ് ഐ.എസ് ആശയങ്ങള് പങ്കുവെച്ചത്. യുവതികള് ക്രോണിക്കിള് ഫൗണ്ടേഷന് എന്ന പേരില് ഗ്രൂപ്പുണ്ടാക്കി സോഷ്യല് മീഡിയയിലൂടെ ഐഎസിന് വേണ്ടി ആശയപ്രചാരണം നടത്തുകയായിരുന്നു. ഇവരുടെ സംഘത്തിന്റെ നേതൃത്വത്തില് പ്രവര്ത്തിച്ചിരുന്ന സ്ലീപ്പിങ് സെല്ലുകള് അഫ്ഗാന് പ്രശ്നം ഉടലെടുത്തതോടെ സജീവമായി. ഏത് സമയത്തും സജ്ജമായിരിക്കാന് ഇവര്ക്ക് മുന്നറിയിപ്പ് ലഭിച്ചിരുന്നുവെന്നാണ് പുറത്തുവരുന്ന വിവരങ്ങള്. നേരത്തെ പിടിയിലായ മലപ്പുറം സ്വദേശി അബു യാഹാ എന്ന് അറിയപ്പെടുന്ന മുഹമ്മദ് അമീനില് നിന്ന് ലഭിച്ച ചില വിവരങ്ങളുടെ അടിസ്ഥാനത്തിലായിരുന്നു റെയ്ഡ്. മാര്ച്ച് മാസം ഷിഫാ ഹാരിസിനെയും മിഷ്ഹ സിദ്ദിഖിനെയും കൊച്ചിയിലെ ഓഫീസിലെത്തിച്ച് എന്ഐഎ ചോദ്യം ചെയ്ത് വിട്ടയച്ചിരുന്നു. എന്നാല് എന്ഐഎ ഇവരെ നിരീക്ഷിക്കുകയായിരുന്നു. തുടര്ന്ന് വ്യക്തമായ തെളിവുകള് ലഭിച്ചതോടെ എന്ഐഎ ഇരുവരെയും അറസ്റ്റ് ചെയ്തു.